Fita op 15 Julie weer in hof | Netwerk24
Deur Jana Breytenbach 10 Julie 2020 13:29
Die Fair Trade Independent Tobacco Association (Fita) se aansoek om verlof tot appèl sal op 15 Julie in die hooggeregshof in Pretoria aangehoor word.
Sy aansoek kom nadat ’n volbank regters op 26 Junie beslis het dat dr. Nkosazana Dlamini-Zuma, minister van samewerkende regering en tradisionele sake, wel geldige redes vir die tabakverbod gedurende die staat van inperking het.
In die uitspraak is al Fita se argumente verwerp. Die regters, onder leiding van Gauteng se regterpresident, regter Dunstan Mlambo, het beslis dat Fita nie die konteks waarin die regulasies afgekondig is in ag geneem het nie.
Fita betwis egter hierdie bevinding en voer aan die appèlhof kan tot ’n ander gevolgtrekking kom.
Die verbod op die verkoop van tabakprodukte geld al langer as drie maande en dit het reeds ’n groot finansiële uitwerking op die bedryf. Die sluikhandel in sigarette het boonop aansienlik gegroei omdat rokers nou hierdie sigarette koop.
Pres. Cyril Ramaphosa het Suid-Afrika onlangs die versekering gegee dat die verbod nie permanent is nie, maar hy het nie verder uitgebrei oor wanneer dit moontlik opgehef kan word nie.
Sinenhlanhla Mnguni, voorsitter van Fita, het Vrydag bevestig dat die hof dié datum vir hulle gegee het. Dit sal aanlyn aangehoor word en nie in die hof nie.
Fita het sy aansoek om verlof tot appèl ’n week gelede ingedien.
Lees Fita se redes hier.
Intussen sal British American Tobacco SA (Batsa) se aansoek op 5 en 6 Augustus in die hooggeregshof in Kaapstad voor ’n volbank regters aangehoor word. Die regters wat die saak sal aanhoor, is regters Elize Steyn, Hayley Slingers en Thandazwa Ndita.
Meer oor: Fita | Virus | Tabakverbod | Sigarette | Covid-19 | Inperkingsmaatreëls